KIRJALLINEN KYSYMYS E-0518/00 esittäjä(t): Hiltrud Breyer (Verts/ALE) komissiolle. Ympäristövaikutusten arviointi ja lajien suojelu.



Virallinen lehti nro 374 E , 28/12/2000 s. 0095 - 0096



KIRJALLINEN KYSYMYS E-0518/00 esittäjä(t): Hiltrud Breyer (Verts/ALE) komissiolle (28. helmikuuta 2000) Aihe: Ympäristövaikutusten arviointi ja lajien suojelu Leverkusenin kaupunki on pannut hyväksyen merkille oheisen B-suunnitelmaan nro 143/III Hornpottweg liittyvän päätöksen ja valtuuttanut hallinnon tutkimaan mahdollisia suunnitelmavaihtoehtoja yhteydeksi suunnitellulle teollisuusalueelle. Alue on tunnettu tärkeänä muuttolintualueena ja puskurivyöhykkeenä siihen liittyvälle Kölnin luonnonsuojelualueelle, ja se kuuluu vakavasti uhanalaisiin nummi-, ruoho- ja sisämaadyynibiotyyppeihin. Useat EU:n lintudirektiivin (79/409/ETY(1)) mukaan Nordrhein-Westphalenille tyypilliset lajit ja Nordrhein-Westphalenissa säännöllisesti tavattavat, kyseisen direktiivin 4 artiklan mukaiset muuttolintulajit, jotka tarvitsevat suojelua, elävät kyseisellä alueella tai käyttävät sitä muuttomatkoillaan. BUND-ryhmien Köln, Leverkusen ja Rheinisch-Bergischer Kreis (Association for Nature and Environmental Protection Germany) biotooppiverkostotyöryhmä on pyytänyt alueen julistamista luonnonsuojelualueeksi, mutta sen anomuksia ei ole hyväksytty. Päätöstä valmisteltaessa tehty ympäristövaikutusten arviointi päätyy useissa kohdin siihen tulokseen, että hanketta ei pitäisi toteuttaa. 1. Katsooko komissio, että yva-menettely on uusien EU-direktiivien mukainen? 2. Onko komissio samaa mieltä siitä, että lintudirektiivi ja alueen suojeleminen muuttolintujen levähdyspaikkana ovat ensisijaisen tärkeitä? 3. Mitä mieltä komissio on siitä, että toimivaltaiset viranomaiset jättävät yksinkertaisesti huomioimatta selvästi kielteiset yva-tulokset? 4. Onko komissio samaa mieltä siitä, että nimenomaan taajama-alueilla on kiinnitettävä erityistä huomiota luonnon- ja lajien suojeluun? (1) EYVL L 103, 25.4.1979, s. 1. Margot Wallströmim komission puolesta antama vastaus (11. huhtikuuta 2000) Komissio on samaa mieltä siitä, että luonnonvaraisten lintujen suojelusta 2 päivänä huhtikuuta 1979 annettu neuvoston direktiivi 79/409/ETY(1) (lintudirektiivi) on erittäin tärkeä kaikille jäsenvaltioille ja että kaikkien toimivaltaisten viranomaisten on noudatettava sitä. Näin ollen komissio on käynnistänyt useita rikkomisesta johtuvia menettelyjä erityisillä suojelualueilla toteutettavien hankkeiden johdosta. Lisäksi Saksan osalta on käynnistetty rikkomisesta johtuva menettely, koska Saksa ei ole nimennyt tarvittavaa määrää erityisiä suojelualueita. Komissio katsoo myös, että luonnon- ja lajien suojelu on erityisen tärkeää taajama-alueilla. Euroopan lintu-alueita käsittelevän kirjallisuuden mukaan Leverkusenin alueella ei ole Euroopan kannalta merkittäviä lintualueita (komissio ei ole tietoinen, että alueella olisi kansallisesti tai alueellisesti merkittäviä lintualueita). Toissijaisuusperiaatteen mukaisesti komissio katsoo, että arvoisan parlamentin jäsenen mainitsema tapaus kuuluu jäsenvaltion toimivaltaan. Paikallisesti merkittävien alueiden ja myös sellaisten alueiden osalta, joilla elää lintudirektiivissä mainittuja lintulajeja tai joilla on luontotyyppien ja luonnonvaraisten kasvien ja eläinten suojelusta 21 päivänä toukokuuta 1992 annetussa neuvoston direktiivissä 92/43/ETY(2) (luontodirektiivi) mainittuja luontotyyppejä, arvoisan parlamentin jäsenen olisi otettava yhteyttä jäsenvaltion viranomaisiin. Toissijaisuusperiaate on otettava huomioon myös ratkaistaessa, miten alueen lintuarvoa koskevien ympäristövaikutusten arviointien tulokset otetaan huomioon. Tiettyjen yksityisten ja julkisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(3) (YVA-direktiivi) 8 artiklassa säädetään, että 5, 6 ja 7 artiklan mukaisesti kerätyissä tiedoissa on otettava huomioon kehittämislupia koskeva menettely. YVA-menettelyn kielteinen lopputulos ei kuitenkaan välttämättä johda hankkeen hylkäämispäätökseen. Leverkusenin kaupunginvaltuuston B-suunnitelmaa N:o 143/III Hornpotteweg koskevasta päätöksestä saadut tiedot eivät osoita, että YVA-direktiivin säännöksiä olisi rikottu. Luvassa mainitaan, että rakennussuunnitelman vaikutukset on arvioitava kattavasti. Saaduista tiedoista ei käy ilmi, miten pitkälle ympäristövaikutusten arvioinnin tulokset otettiin huomioon lupamenettelyssä ja millaisia kuulemistilaisuuksia on järjestetty. (1) EYVL L 103, 25.4.1979. (2) EYVL L 206, 22.7.1992. (3) EYVL L 175, 5.7.1985.